הענק הירוק

כרך ראשון, מאי 1962 - מרץ 1999

הענק הופיע לראשונה במאי 1962 בחוברת The Incredible Hulk #1, שנכתבה על ידי סטן לי ואויירה על ידי ג'ק קירבי ופול ריינמן. תחילה צבע גופו היה אפור משום שלי לא רצה לשייך את הדמות למוצא אתני כלשהו, אך עקב טכנולוגיית ההדפסה באותם ימים, הצבע עצמו יצא בגוונים שונים של אפור ולעיתים אפילו ירוק. החל מהחוברת השנייה התבקש סטן לי לבחור צבע ובחר ללא העדפה בירוק לצבעו האופייני של הענק, וכך זה נשאר. באמצע שנות ה-80, הצבע האפור חזר בסדרת פלאשבקים כחלק מסיפור מקורו של הענק. הענק הוסיף לככב בחוברות נוספות ביקום מארוול כדוגמת ספיידרמן וארבעת המופלאים והפך לחבר המייסד של קבוצת האוונג'רס. כשנה וחצי לאחר ביטול הסדרה המקורית, הענק הופיע בהופעת אורח בסדרת הקומיקס Tales to Astonish החל מחוברת מס. 60, שראתה אמנים כסטיב דיטקו, ג'ק קירבי, גיל קיין וביל אברט. החל מאפריל 1968 שם הסדרה השתנה ל-The Incredible Hulk, והיא נמשכה עד לחוברת מספר 474 (מרץ 1999), כאשר בוטלה ואותחלה מחדש. סדרה זו הציגה את נבלי-העל הגדולים ביותר של הענק, אבומיניישן והמנהיג.
בתחילת שנות ה-70, הענק הופיע בהופעות אורח בסדרות אחרות. דמותה של ג'ניפר וולטרס הוצגה, והיא קיבלה סדרה משלה. סדרת הדגל של הענק, שנמשכה לאורך שנות השבעים, ראתה אמנים כארצ'י גודווין וכריס קלרמונט, ואף הארלן אליסון. בעקבות שידורה של סדרת הטלוויזיה משנת 1977, חברת מארוול הוציאה מגזין בשחור-לבן תחת השם "The Rampaging Hulk", שנועדה להיות סדרת פלאשבקים, אך לאחר תשעה גליונות השתנה שמה ל-!The Hulk והיא הודפסה בצבע. אישיותו של הענק התפתחה ונהפכה למורכבת יותר במהלך שנות השמונים, כאשר מבין האמנים שתרמו לעלילות השונות ניתן למנות את ביל מנטלו, מייק מינולה, ג'ון ביירן, גרי פרנק ואדם קוברט. בינואר 1991 דמותו של הענק שונתה פעם נוספת, כאשר נעשה שימוש בהיפנוזה כדי לאחד בין שתי אישיויותיו של באנר והענק לכדי ישות אחת, "הפרופסור". במהלך המיני סדרה Future Imperfect משנת 1993, הכותב פיטר דייוויד והמאייר ג'ורג' פרז הציגו לקוראים ענק מעתיד דיסטופי בשם "מאסטרו". בשנה זו, חברת מארוול הריצה בשנית את הכותר Rampaging Hulk במהדורה חודשית.

Hulk Vol.1, מרץ 1999 - פברואר 2000; כרך שני, אפריל 1999 - דצמבר 2007

במרץ 1999, הכותבים ג'ון קייסי ופול ג'נקינס וכן המאייר רון גארני שיתפו פעולה להרצה מחודשת (Hulk Vol.1) של הכותר הראשי, מיד לאחר סיומו בחוברת מספר 474. סדרה זו נמשכה 11 חוברות עד לפברואר 2000, עם תסריטים מאת ג'ון ביירן, אריק לרסן וג'רי אורדוויי, הכותר החדש הציג שלוש אישיויות ענקים שאיתן חולק באנר קשר מנטלי - הענק הפראי, הענק האפור והענק המאוחד ("הפרופסור"). במהלך האירועים, אישיות רביעית חדשה פורצת, והיא ענק סדיסטי ושטני החדור שאיפת נקם. לאחר מכן, The Incredible Hulk Vol.2 החל בחוברת מספר 12, ונמשך עד לחוברת מספר 111 (דצמבר 2007). ברוס ג'ונס המשיך ככותב הכותר בין נובמבר 2004 לפברואר 2005, ולאחר מכן עזב לצורך כתיבת המהדורה המוגבלת Hulk\Thing: Hard Knocks #1-4. הכותב פיטר דייוויד חזר לאחריו עם המהדורה המוגבלת Tempest Fugit, ושכתב את הסיפור כך שסדרת סיוטים הכתיבה את צעדיו של הענק על ארבע אישיויותיו (אותן הציג ג'נקינס מקודם). לאחר אפילוג בן חוברת אחת וסדרה של ארבע חוברות שנועדו לשמש כקרוסאובר לאירועי "בית אם", דייוויד פינה את מקומו לעסוק בנושאים אחרים שאינם קשורים בענק. בשנת 2006, הכותב גרג פאק הביא לפרסומה של קשת הסיפור "ענק הכוכב". קשת הסיפור נמשכה בין אפריל 2006 ליוני 2007 והובילה לאירוע הקרוסאובר "ענק מלחמת העולם" כשנה לאחר מכן, תחת כתיבתם של פיטר דייוויד וגרג פאק. האירוע נמשך בין יולי לדצמבר 2007 ופורסם נוסף על סדרות הדגל של הענק גם בסדרות "גוסט ריידר", "איירון מן", "אקס-מן", "האוונג'רס" ו"המעניש".

The Incredible Hercules, ינואר 2008 - אפריל 2010; Hulk Vol.2, מרץ 2008 ואילך

בינואר 2008 סדרת הדגל של הענק הירוק שינתה את שמה ל-The Incredible Hercules והמשיכה במספור החוברות עד לחוברת מספר 141 באפריל 2010. במקביל, כרך שני לכותר Hulk פורסם החל ממרץ 2008 בכתיבתו של ג'ף לואב ובאיורו של אד מק'גינס, ובו מוצגת דמותו של הענק האדום. הכותב ג'ף לואב ציין בראיון כי "הענק האדום הוא סוג ענק שלא נתקלנו בו מעולם - ענק חושב שמהווה נשק ברוטאלי ורב עוצמה". כדי להוסיף ולחדד את משמעות העניין, הוא הוסיף כי "כל מה שהענק הירוק איננו מצוי בענק האדום". לאחר חוברת מספר 111, המשיכה סדרת הכותרים תחת מספור ישן כ-The Incredible Hulk #600 מספטמבר 2009 ואילך. בין דצמבר 2009 ליולי 2010 פורסם אירוע הקרוסאובר "נפילת הענקים" בכתיבתם של ג'ף לואב, ג'ף פארקר וגרג פאק.

כרכים שלישי ורביעי, אוקטובר 2011 ואילך

כרך שלישי של סדרת הכותרים החל בפרסום באוקטובר 2011 בכתיבתו של ג'ייסון אהרון ובאיורו של מארק סילבסטרי, תחת השם The Incredible Hulks, וזאת במקביל לקשת הסיפור ענקי מלחמת העולם, שהציגה את משפחתו הנרחבת של הענק. הרצה זו נמשכה 23 גליונות עד לאוקטובר 2011, כשלאחר מכן הוחלפה בכרך רביעי מדצמבר 2011 ועד דצמבר 2012, שנמשך כ-15 גליונות. כחלק מהרצת "מארוול עכשיו!", סדרת החוברות הוותיקה שינתה את שמה ל-The Indestructible Hulk החל מנובמבר 2012, בכתיבתו של מארק וייד ובאיורו של ליינל פרנסיס יו. הסדרה החדשה הוחלפה ב-2014 על ידי סדרה אחרת, The Hulk.

השנים המוקדמות

רוברט ברוס באנר הוא בנו של הפיזיקאי לאנרגיה אטומית בריאן דייוויד באנר, שהיה אלכוהוליסט. בריאן נתקף קנאה מטורפת בשל האהבה הרבה אותה הרעיפה אשתו רבקה על הילד, ושנא אותו שנאה עזה. בנוסף לכך, בריאן האמין שעבודתו הרדיואקטיבית שינתה את ה-DNA של בנו וגרמה לכך שיהפוך למוטאנט. ברוס עבר התעללות בילדותו, עד אשר אביו רצח את אמו ואושפז בבית חולים פסיכיאטרי. ברוס גדל בצל קורתה של דודתו, גברת דרייק, כילד פלא מחונן מאוד אך גם מסוגר ומתבודד. הוא הפנים בתוכו את כל הזעם והכאב אותו חש בתקופת ילדותו.
לאחר שסיים בית ספר תיכון למדעים, באנר הצעיר למד פיזיקה גרעינית באוניברסיטת דזרט סטייט הבדיונית בניו מקסיקו ועד מהרה הפך לתלמיד המצטיין של פרופסור הרברט ג'וזיה וולר. הוא קיבל דוקטורט בפיזיקה גרעינית מהמכון הטכנולוגי של קליפורניה, יחד עם פיליפ סטרנס (אחיו של סמואל סטרנס). בבגרותו, הוא החל לעבוד במתקן למחקר גרעיני השייך למחלקת ההגנה של ארצות הברית וממוקם בבסיס הטילים "לוס דיאבלוס" בניו מקסיקו. שם באנר פגש בגנרל תדאוס "ת'נדרבולט" רוס, קצין בחיל האוויר של ארצות הברית שפיקד על המתקן, ובבתו בטי רוס. בין בטי לברוס מתפתחת משיכה כמעט מיידית, אך גנרל רוס אינו רואה בעין יפה חיבור זה מכיוון שהוא רואה בחזותו השבלונית של באנר סימן לחולשה. באנר תיכנן ופיקח על בנייתה של "פצצת גמא", נשק גרעיני שמכיל מינון גבוה של קרינת גמא.

הענק

באנר נוכח בבונקר אשר במתקן האימונים לשם ביקוע תת-קרקעי ראשוני של פצצת הגמא. הוא מגלה שאזרח פרץ את מחסום האבטחה וחדר לאזור הניסוי. באנר אומר לשותפו לעבודה, איגור סטארסקי, לדחות את הספירה לאחור בשעה שהוא ינסה להעביר את האזרח למקום מבטחים. סטארסקי - סוכן סובייטי חשאי - לא עושה דבר בתקווה שבאנר ימות בפיצוץ, מה שיוביל להקפאת הפרויקט. באנר מגיע לאזרח, צעיר בשם ריק ג'ונס, ומשליך אותו לעבר משוכת מגן. לפני שבאנר מצליח להגיע למקום בטוח, פצצת הגמא מתפוצצת וגלי רדיואקטיביות חזקים מתפשטים ומגיעים עד לפני הקרקע. באנר מוקרן בחלקיקים רדיואקטיבים ביותר, אולם בשל גורם גנטי לא ידוע בגופו הוא לא נהרג. כתוצאה מכך הוא משתנה למפלצת אפורה דמוית אדם.
בתחילה, באנר משנה את צורתו לענק בשעת השקיעה ושב לדמותו בשעת הזריחה. אולם, גופו של באנר משתנה עד לכדי כך ששינויי הצורה נגרמים כעת כתוצאה מפרצי אדרנלין כאשר הוא מתרגש יתר על המידה, ללא קשר לשעות היום. בדרך כלל, הענק שומר מעט מזיכרונותיו ומהאינטליגנציה של באנר והוא נתון להתקפי זעם תכופים. הצבא מנסה ללא הרף לבלום את התקדמותו, אך הוא מסכל כל ניסיון שלהם. ריק ג'ונס רואה את עצמו אחראי להפיכתו של באנר לענק ולכן מנסה לעזור לו ולהרחיקו מכוחות הצבא וכן שומר על זהותו בסוד.
בפעם הבאה שבאנר משנה את צורתו לענק, צבע עורו היה ירוק - גוון שנשמר לאורך השנים כמאפיינו הבולט ביותר. בניסיון לשלוט בשינויי הצורה, באנר החל להשתמש במקרן קרני גמא כדי לאלץ את השינויים. לאחר שהענק נורה לעבר החלל ועובר בסופה רדיואקטיבית, ריק ג'ונס יכול היה לשלוט בו. השניים עבדו יחדיו כדי לעצור את "קרקס הפשע", אך לאחר מכן השפעתו של ג'ונס על הענק פגה. בין הרפתקאותיו המוקדמות הרבות, הענק הירוק הואשם בחבלה בבסיס גמא וארבעת המופלאים נשלחו לעצור אותו. זו הייתה הפעם הראשונה מבין רבות בה הענק התעמת מול הדבר.

שנות ה-60: האוונג'רס, המנהיג ואבומיניישן

הרפתקאותיו הראשונות של הענק בשנות ה-60 כללו את הצטרפותו לחבורת האוונג'רס. החבורה הוקמה לראשונה כאשר הענק הפך לכלי משחק בידיו של הנבל לוקי, לאחר שהיתל בו להלחם באחיו החורג תור. אולם, הענק הירוק נאלץ לעזוב משום שחברי הקבוצה לא סמכו על אופיו ההפכפך. בהמשך, הענק מצא בן ברית בדמותו של נאמור והתעמת מול חברי הקבוצה, אך הובס ונעלם במעמקי המצולות. עד מהרה הוא צץ חזרה בניו יורק ומבקש לנקום באוונג'רס, מה שמוביל לעימות נוסף בינו לבין הדבר. בזמן שהוא התחבא במערה ליד הוליווד, מנוחתו של הענק הופרעה כאשר הגובלין הירוק ניסה לפגוע בספיידרמן. הוא התעמת עם ספיידרמן, אך נמלט מהזירה.
באנר ממשיך בתפקידו כמדען בבסיס גמא. בינתיים, גנרל רוס חושד כי באנר הוא מרגל וקיימת תקשורת בינו לבין הענק. הבסיס הופך למטרתו של הזיקית, שנשכר במטרה לגנוב טנק רובוטי ניסיוני אותו המציא באנר. ניסיונו של באנר לעצור את המרגל הסתבך עם הגעתו של לוטננט גלן טאלבוט לבסיס גמא, ששותף לחשדותיו של רוס וחושב שבאנר הוא בוגד. כאשר הצבא מחליט להעביר את באנר והטנק הניסיוני לבסיס אחר, מעבידו של הזיקית - המנהיג - שולח אנדרואיד סינתטי כדי לגנוב אותו. הענק נלחם באנדרואיד ומונע ממנו לגנוב את הטנק. באנר נעצר בידי הצבא באשמת מעורבות בגניבה, עד אשר ריק ג'ונס חושף את זהותו בפני נשיא ארצות הברית שמעניק לו חנינה.
הענק הירוק נהרג לכאורה לאחר מספר עימותים מתמשכים עם המנהיג וכוח האנדרואידים שלו באי אסטרה. ג'ונס גונב את גופתו ומנסה להחיות אותו במעבדתו, ופרץ נוסף מתוך מקרן קרני הגמא מפעיל את שינוי הצורה לענק. בפעם הראשונה, הענק ניחן באינטליגנציה של באנר. ניסיונו של ג'ונס עולה לבאנר במחיר כבד - אם הענק ישנה את צורתו בחזרה לבאנר, הוא ימות מרסיס שחדר למוחו. המנהיג שולח את האנדרואיד שלו למתקפה על בסיס גמא ומנסה לכרות ברית עם הענק. תוך כדי, המנהיג מבין שמשהו אינו כשורה והוא מפציץ את הענק בקרינת גמא נוספת ומסיר את הרסיס אשר תקוע במוחו. במהלך תקופה זו, ריק ג'ונס מגלה את זהותו של הענק גם לטאלבוט, לגנרל רוס ולבטי לאחר שחשב שהענק מת.
באנר ניסה להרוג את עצמו על ידי פרץ קטלני של קרינת גמא כדי שלא לשמש כנשק להשמדה המונית בידי הישות הקוסמית "ביונדר" (Beyonder). הוא נעצר בידי טלבוט ונכלא, אך בזמן זה המרגל אמיל בלונסקי עובר מוטציה והופך למפלצת האימתנית אבומיניישן, עמו נלחם לבסוף הענק. עד לסוף שנות ה-60, הענק נלחם נגד יריבים כהוד התפתחותו, מנדרין, סאנדמן ושליט הבובות בין היתר.

שנות ה-70: דוק סמסון, הענקית הירוקה

לאחר תלאות רבות, ריד ריצ'רדס מארבעת המופלאים פיתח תרופה למצבו של הענק, אשר פעלה במידה מסוימת. באנר פיתח את היכולת לשנות את צורתו לענק לפי רצונו, בו בעת שהוא שומר על מנת המשכל שלו. הוא נשבע שלא להפוך לענק הירוק שוב, ומציע נישואים לבטי. למרבה הצער, המנהיג שוכר את ריינו ויורה קרן גמא בעת חתונתם, מה שגורם לשינוי צורתו של באנר לענק וחזרתה של אישיות הענק הפראי. בזעמו, הענק נלחם בריינו ובמנהיג, גרם לאשפוזו של גנרל רוס והחריב את ביתו. הוא נמלט, וטאלבוט נשבע בפני בטי שהוא ישמיד את הענק.
לאחר הרפתקאות בכוכב מרוחק בהן הענק הצטרף לכוח מחתרת נגד מצביא צבא מרושע ופגש בלוחמת החייזרית ג'ארלה, בטי גילתה שבאנר היה נתון במערכת יחסים עם המלכה החייזרית, ובראותה כי הפסידה את אהבתו אליה, היא הסכימה להיענות לחיזוריו של גלן טאלבוט, והם נישאו עד מהרה. כאשר היא וטאלבוט היו בירח הדבש שלהם, גנרל רוס המשיך ברדיפתו האובססיבית אחרי הענק, אך הוא נלכד בידי מדען סובייטי שידוע בשם הגרמלין ונלקח לכלא סובייטי. טלבוט נשלח למשימת הצלה בעקבותיו, אך הוא עצמו נלכד ונחשב למת. כאשר בטי גילתה אודות מותו לכאורה של בעלה, היא סבלה מהתמוטטות עצבים. הענק נלקח חזרה בידי הצבא והפסיכיאטר לאונרד סמסון הצליח למצוא תרופה למצבו. אולם, גם הוא השתמש בקרני הגמא כדי לעבור מוטציה בעצמו, והענק נאלץ להלחם בו על ליבה של בטי רוס. המנהיג פעל כדי להתיש את הענק עד לנקודה בה המפלצת תמות מהתקף לב. בסיפור "מבצע: עור ירוק", צבא ארצות הברית מקים פרויקט מיוחד כדי ללכוד את הענק הירוק. תוך כדי, גנרל רוס הוחלף בידי רובוט של המנהיג, והמנהיג מתחזה לג'ון טאלבוט בתוכניתו להחליף את הנשיא ואת סגן הנשיא בשכפולים רובוטיים. הענק מסכל את תוכניתו, אך בסופו של הקרב, דוק סמסון מאבד את כוחותיו. בניסיון להשיב את עצמו לכוכב החייזרי, באנר נעזר בהנרי פים, אך בנודעו כי התוכנית נכשלה הענק יוצא למסע הרס בוושינגטון הבירה. הוא נלכד בידי "פרויקט: עור ירוק" וסוכנות S.H.I.E.L.D ועומד למשפט בעוון כך. עו"ד מאט מורדוק מייצג אותו במהלך המשפט, אך הענק נמלט.
יום אחד, באנר מקבל ביקור מדודניתו האהובה ג'ניפר וולטרס, עורכת דין מלוס אנג'לס. כאשר היא מסיעה אותו לביתו, היא נורית לפתע בידי מאפיונר. כדי להציל את חייה באופן מיידי, באנר מאלתר עירוי דם שגורם לוולטרס לעבור מוטציה ולהפוך לענקית הירוקה. שלא כמו באנר, וולטרס שמרה על אישיותה והאינטלקט שלה. באנר היה אכול רגשות אשם בכך שגרם לשינוי, והקונפליקט הפנימי שבו הוסיף רובד נוסף באישיותו המורכבת גם כך. אולם, נדמה כי וולטרס העדיפה את זהותה כענקית. במשך שנות ה-70, הענק נלחם לצד גיבורי-על כהאקס-מן, דוקטור סטריינג', קפטן מארוול, הגולש הכסוף, קבוצת הדפנדרס ו-וולברין.

שנות ה-80: הפרדה אטומית, אישיות מורכבת יותר וג'ו פיקסיט

דוק סמסון לוכד את הענק ומצליח להפריד בין המבנה האטומי והפסיכה של באנר לבין המבנה האטומי הגדול של הענק. גופו של הענק שוכב רדום ללא כל זיכרון ואישיות משלו כתוצאה מכך עד אשר סמסון עורר את מוחו. אישיות חדשה פורצת מתוכו, והענק הופך לאיום גדול יותר מבעבר. הוא הופך למנהיג כוח תקיפה של קבוצת האלקבאסטרס. באנר נישא לבסוף לבטי רוס והוא מאמין כי נפטר סופית מאישיותו של הענק הירוק, אך במהלך ירח הדבש נתקף במחלה חמורה ואושפז. עקב הפרדתו מהענק, גופו של באנר הפך לבלתי יציב מבחינה מולקולרית. אולם, בעזרתו של ויז'ן האנדרואיד, באנר מאוחד חזרה עם הענק, ואישיותו של הענק מתחילה להשתלט על גופו של באנר. האיחוד המחודש מתברר כלא יציב, וניסיון ליצבו במכל הזנה מוביל להתפרצות מחודשת של הענק האפור. ריק ג'ונס סופג את שארית קרינת הגמא ממכל ההזנה והפך ליצור ירוק. הענק עורך עסקה עם המנהיג כדי להעביר את הקרינה הספוגה בגופו של ג'ונס לתוכו.
סוכנות S.H.I.E.L.D מחליטה כי יש ברשותה מספיק פצצות גמא וכי אין הם זקוקים יותר לענק. הם שולחים את הסוכן קווטרמיין לרצוח אותו. בנוסף, קבוצת אקס פקטור מצליחה לאתר את הענק, להקפיאו ולהחזירו לבסיס גמא. קווטרמיין פעל נגד החוקים ופוצץ את הבסיס. הוא לוקח את באנר ואת ריק ג'ונס הרחק מהישג ידה של הסוכנות. בטי רוס מגלה כי היא בהריון מבאנר, והענק מחליט להגן עליה. בתקופה זו התפתחה עלילה בשם "צומתי הדרכים לנצח" לפיה ברוס סבל בצעירותו מהתעללות, מה שגרם להצטברות של כעסים בתוכו אשר בסופו של דבר תרמו לאישיותו ההפכפכה. זאת ועוד, אישיותו של באנר נהפכה למורכבת עוד יותר כאשר הוא תואר כסובל מהפרעת זהות דיסוציאטיבית, שהחלה עוד בעברו. כאשר המנהיג מפוצץ פצצת גמא במידלטאון כשהענק נמצא בנקודת הפיצוץ, זה האחרון נחשב למת. אולם, הוא מועבר שוב לעולמה החייזרי של ג'ארלה. עם שובו, הענק לוקח עבודה כאוכף חוק בקזינו. הוא קורא לעצמו בשם "ג'ו פיקסיט" ולמשך החודשים הבאים אינו משנה צורה. בתקופה זו הוא פוגש במרלו צ'נדלר, אשתו לעתיד של ריק ג'ונס. באנר מוצא את בטי כשהיא עובדת במנזר, והוא מותקף בידי פרומתאוס, סוכן מטעם קבוצת "הפנתאון". משום שלא יכול היה להגיע לבטי, רמות המתח והזעם הביאו לפריצתה מחדש של אישיות הענק הפראי והפסיכה של באנר סבלה מהתלקחות נוספת. הענק האפור הצליח לשמור את הענק הפראי מאחורי מחסום מנטלי, אך היה זה רק עניין של זמן עד שהענק הפראי ישתלט שוב. כשהענק נדרש כדי להלחם באויב החוצני סופר-סקרול, הענק האפור שכנע את באנר לשחררו לחופשי במקום הענק הפראי, והצליח להערים על סופר סקרול ולהציל את בטי. לאחר מכן, הענק האפור והענק הפראי נלחמו על שליטה במוחו של באנר.

שנות ה-90: הפרופסור, הפנתאון, המאסטרו ומותה של בטי רוס

באמצעות היפנוזה, סמסון מצליח ליצור את אישיותו של "הפרופסור", ענק אינטליגנטי שהוא יצר במכוון כדי לשמור על הענק הירוק תחת שליטה. אישיות זו כללה את הכוח העצום של הענק הפראי, את הערמומיות הרבה של הענק האפור ואת האינטלקט הרב של ברוס באנר. גרסה זו של הענק מצטרפת לקבוצת "פנתאון" ומוצאת את עצמה נלחמת לצד תנועת מחתרת וקבוצת אקס-פקטור הממשלתית. לאחר מספר הרפתקאות עמם, הענק מונה למנהיג הקבוצה והתעמת לראשונה עם ג'אגרנוט, אויבם המוטאנט של האקס-מן, שעבד כאוכף חוק עבור ארגון "סדר עולמי חדש" של הגולגולת האדומה. הענק נלכד ועבר שטיפת מוח שגרמה לו להלחם בקבוצת האוונג'רס, והוא האמין כי ג'אגרנוט הוא אביו המתעלל. אולם, הענק ניער מעליו את ההשפעה כאשר ג'אגרנוט שיבח את מעשיו והענק הגיע למסקנה כי אביו המתעלל מעולם לא היה מראה חיבה שכזו. הענק החל להראות סימנים של חוסר יציבות כאשר התייחס לעצמו כענק במקום באנר.
לאחר מכן, הענק נלקח לעתיד הרחוק בידי ג'אניס, נכדתו של ריק ג'ונס, כדי להלחם בגרסה עתידית של עצמו הנקראת בשם "מאסטרו". מאסטרו היה רודן אשר הרג את כל גיבורי-העל ונבלי-העל של כדור הארץ והכתיר את עצמו לקיסר העולם הפוסט-אפוקליפטי. רק ריק ג'ונס וקומץ לוחמי מחתרת לוחמים נגד שלטונו מטיל המורא. הייתה לו האינטליגנציה של באנר אך הוא חזק כפליים מהענק. הוא נהרג לבסוף כאשר הענק שלח אותו לנקודת הפיצוץ של פצצת הגמא אשר יצרה אותו מלכתחילה. אף על פי שנדמה כי מאסטרו הושמד, הוא חזר בהמשך. לאחר הבסתו של מאסטרו, הענק חזר לזמן ההווה ונרדף בידי המחשבה שיאבד שליטה ויהפוך למאסטרו. מעט לאחר מכן, ריק ג'ונס ומארלו התחתנו, ובאנר מבטיח לבטי לשמור על מערכת היחסים ביניהם ולנסות שלא לאבד שוב את קור רוחו ולהפוך לענק. הוא גילה את האמת מאחורי אגממנון, מנהיגם לשעבר של קבוצת "פנתאון", והקבוצה העמידה אותו למשפט על הפשעים שביצע. אגממנון מחיה מחדש לוחמי פנתאון מתים, אך נהרג והדבר שם קץ ללוחמיו. אכילס, חייל הנאמן לאגממנון, מנסה לפגוע ביוליסס, אך הכדור ניתז ממנו ופוגע בבטי במקום. הענק זעם עד כדי כך ששינה את צורתו בחזרה לבאנר עם אישיותו כענק. אפילו בצורתו האנושית, באנר יכול היה להקרין רמות גבוהות ביותר של רדיואקטיביות שהפכו את אכילס לפגיע, ויוליסס הרג אותו.
ברוס חסר הבינה נלקח תחת מעצר S.H.I.E.L.D, ובטי טופלה בעקבות הכדור התועה שפצע אותה. אולם, היא מתה ולנשמתה ניתנת האפשרות להגיע לגן עדן. ראשית כל היא רצתה לראות אם באנר עדיין אוהב אותה. בראותו אותה, באנר נרגע דיו כדי לשנות צורה ולהמלט. לאחר שראתה עד כמה היא חשובה לו, בטי החליטה להמשיך לחיות ונשמתה חזרה לגופתה. בתקופה זו, הענק ובטי עוברים להתגורר בעיירה קטנה בפלורידה, וכדי להסתיר את עורו הירוק, הענק חובש תחבושות על גופו וטוען כי נפל קורבן לשריפה. כאשר יקום מארוול חווה טלטלה עזה בדמותו של אונסלות' האימתני, גיבורי העל הקריבו את חייהם בקרב נגדו ולמעשה נשלחו ליקום כיס וכאילו "נולדו מחדש". באנר החליט ללמוד באוניברסיטת סטייט יחד עם ריד ריצ'רדס, הנרי פים, ויקטור וון דום וטוני סטארק. לאחר האוניברסיטה הוא החל לעבוד עבור "תעשיות סטארק" בחקר קרינת גמא. "תעשיות סטארק" הפכה למטרה בידי הארגון הטרוריסטי הידרה, שפיצץ פצצת גמא אותה פיתח באנר עבור הצבא בעוד הוא נכח במקום. דבר זה גרם לפריצתה של אישיות חדשה, שהיוותה שילוב בין שתי אישיויות הענק הקודמות. ביקום זה, הענק ודודניתו ג'ניפר וולטרס ביקשו את עזרתו של לאונרד סמסון למצוא דרך לייצב את המוטציה המשתנה של באנר. כמו כן, הענק עזר לגיבורי הארץ בקרב נגד גלקטוס.
עם שובו ליקום הרגיל ובדיוק כאשר הכל החל להסתדר עבור הענק, בטי רוס כמעט ומתה כתוצאה מהרעלת קרינת גמא לאחר שנים רבות בהם נחשפה לענק. באנר מוצא תרופה לכך בעזרת עירוי דמו, אך היא נדחפת לקצה גבולותיה כאשר התברר שאבומיניישן החליף את עירוי הדם בדמו כנקמה. באנר נדחף לסף השגעון וניסה להרוג את עצמו כאשר הודיעו לו על מותה. דוק סמסון עוצר בעדו, אך באנר הופך לענק ונמלט מבסיס גמא. הוא הרבה לתכנן דרכים להרוג את עצמו, אך תמיד שינה את צורתו שניות לפני מותו. עם מותה של בטי ואמונתו של באנר כי הוא הרג אותה, גנרל רוס שב לרדוף אחריו.

שנות ה-2000: כוכב הענק הירוק, ענק מלחמת העולם והענק האדום

באנר מגלה שהוא חולה במחלת ה-ALS הניוונית, ומחליט שעליו להגיע לשלווה נפשית עם שלוש האישיויות החבויות בתוכו, כולל שימוש בתרגילי יוגה לשם כך. הוא עורך עסקה עם הענק הפראי, הענק האפור והענק הפרופסור כדי ליצב את הפסיכה המרוסקת שלו ולספק לו זמן להתרפא ממחלתו. זאת ועוד, המנהיג מספק את האמצעים לרפא את באנר. באותו זמן מוצגת לראשונה דמותו של הגנרל האכזרי ג'ון רייקר, שהיה אחראי לפיצוץ הגמא שגרם ליצירתו של הענק, ושמתכוון ליצור יצורים נוספים בעזרתו. באנר מוצא את עצמו ניצב בפני תאוריית קשר, ופעולותיו של רייקר גורמות לו להפוך לענק השטני, בטרם שלוש האישיויות האחרות מצליחות להכניע אותו.
במיני סדרה "כוכב הענק הירוק", באנר נמצא במקום מבודד באלסקה כאשר ניק פיורי מסוכנות S.H.I.E.L.D מאתר אותו ומבקש את עזרתו בהשבתת לוויין חלל השייך לארגון הידרה המרושע ואשר מסוגל להפעיל את כל הפצצות הגרעיניות על פני כדור הארץ. באנר נשלח לשם בתור הענק ומגלה שמדובר בנשק שהיה שייך ל-S.H.I.E.L.D. מתברר שחבורה סודית בשם "האילומינטי" (שחבריה מונים את פרופסור אקסבייר, ריד ריצ'רדס, איירון מן, דוקטור סטריינג', נאמור וחזיז שחור) קובעת כי הענק מהווה איום לביטחון כדור הארץ, ומשגרת אותו לכוכב לכת בלתי מיושב. טעות בכיוון שולחת את הענק להתרסק בכוכב האלים סאקאר, המלא בשבטים ברבריים, קרבות גלדיאטורים ונשלט בידי אימפריה מושחתת. הענק נלכד ונהפך לגלדיאטור, אשר הופך למנהיג המחתרת לאחר שהשליט הרודן צילק את פניו, והוא מפיל את הקיסר מכיסאו. לאחר עלייתו לשלטון, הענק מתאהב בסגניתו של הרודן, קאירה, שהצטרפה למטרתו. יחדיו, הם מביאים לעידן חדש של שלום ושגשוג בכוכב הלכת. קאירה נכנסת להריון מהענק, אך מתה כאשר החללית שבה הגיע הענק לכוכב מתפוצצת וגורמת לשרשרת אירועים הפוגעים בטקטוניקת הלוחות של הכוכב, והורגת מיליונים מתושביו. הענק נדחף לרמות חדשות של זעם ושיגעון, ונשבע לנקום בארגון אילומינטי אותו ראה כאחראי למותה. יחד עם בני בריתו - קבוצת פליטים ניצולים מכוכב סאקאר בשם וורבאונד, הענק עולה על ספינת מלחמה ועושה את דרכו בחזרה לכדור הארץ.
באירועי "ענק מלחמת העולם", הענק חוזר לכדור הארץ ומטיל מצור על העיר מנהטן, ניו יורק, תוך דרישה לפנות את העיר ולפגוש בנוכחותה של קבוצת אילומינטי. כאשר מסגרת הזמן לפינוי העיר פגה, הענק מביס את איירון מן ומגדל סטארק נהרס תוך כדי. גיבורי-העל מתעמתים מול הענק וקבוצת וורבאונד שלו, אך הם מובסים. גנרל רוס קורא לצבא כדי להפטר מהענק, אך למרות מאמציו ולמרות השימוש בכדורי אדמנטיום, הענק מביס אותם. הוא הופך את האזור ליד מדיסון סקוור גארדן לזירה גלדיאטורית. כדי להלחם בענק, דוקטור סטריינג' מזמן אויב ותיק וחזק בשם זוֹם, שמשליך את הענק על בניין. הבניין קורס על אזרחים חפים מפשע, והענק מציל אותם. סטריינג' מבין את חומרת מעשיו והענק חסר הדאגה מלמד אותו שיעור בלקיחת שליטה. הענק מאלץ את חברי האילומינטי להלחם אחד בשני בזירה, אך הוא חס עליהם באומרו כי רצה צדק ולא רצח. לאחר מכן, הענק מתכנן להשמיד את ניו יורק ולעזוב את האילומינטי בבושתם. מעט לאחר מכן, הסנטרי מופיע ובטירופו מתקיף את הענק. קרב עוצמתי מתחולל בין השניים, והסנטרי משתמש בכוחות אשר כמעט ומחריבים את העיר כליל. בסופו של דבר הענק גובר על הסנטרי ומחזיר אותו להיות רוברט ריינולדס, בזכות הקרב האינטנסיבי בין השניים הסנטרי פלט מספיק אנרגיה מיוחדת שהרגיעה את הענק שהפך בחזרה לברוס באנר. במצבם האנושי, באנר מצליח לנטרל את ריינולדס. הענק מגלה שאחד מבני בריתו אחראי לאסון בכוכב, והוא מתקיף אותו. כשהוא מלא בתחושות זעם ובגידה, הענק מתחיל לשחרר אנרגיה רדיואקטיבית שמאיימת על שלומו של החוף המזרחי כולו. טוני סטארק מפעיל בתגובה לבקשתו של הענק מתקנים לווייניים שירו בענק והותירו אותו חסר הכרה בדמותו של באנר. באנר נכלא במתקן תת-קרקעי על ידי S.H.I.E.L.D וקבוצת וורבאונד נלקחת למעצר.
כשבאנר נותר כלוא בבסיס גמא, אבומיניישן נמצא מת בארץ מולדתו רוסיה. הגורם לכך מתגלה כיצור מאסיבי הקורא לעצמו הענק האדום. התגלמות זו של הענק עולה בחוזקתה על גיבורים כהענקית הירוקה, איירון מן, ריק ג'ונס בזהותו החדשה כיצור בשם איי בומב, ואפילו תור. הענק משתחרר מכלאו כאשר עימות בין הענק האדום לאיי בומב פגם בכלא המחזיק אותו. האיום הפוטנציאלי לחייו של באנר מפעיל את שינוי צורתו לענק, והוא אינו מבזבז זמן מיותר ומתעמת עם אויבו החדש. הענק נתפס לא מוכן בעקבות סגנון לחימתו של הענק האדום, והוא מובס בעימות הראשון ביניהם. אולם, בעימות השני הענק מוצא חולשה בענק האדום ומנצל אותה. לאחר שהענק האדום מובס, הענק עוזב בטרם יוכל לגלות את זהותו האמיתית. הוא החל להעביר את זמנו בניסיון לאתר את מסלולו של הענק האדום לפני שזה האחרון יגרום ליותר נזק.
בינתיים בכוכב הלכת סאקאר, סקאאר - בנו של הענק שנחשב למת - עולה מתוך פקעת באגם האש לאחר שהושלך עם מותה של קאירה. עד מהרה הוא הופך לבוגר ומבקש לנקום בענק על שהרגיש כי נטש אותו ואת עולמו למות. הוא מוצא את דרכו לכדור הארץ ומתעמת עם אביו, שהיה באישיותו של הענק הפראי. סקאאר נגעל מרמת האינטליגנציה הנמוכה של אביו, והשניים מנהלים קרב שגורם לשבר המסכן תחנת כוח גרעינית. קבוצת וורבאונד מנסה למנוע שואה גרעינית, והענק וסקאאר נחלצים במפתיע לעזרתה. סקאאר משתמש בכוחו כדי לאטום את הבניין ולהציל את העובדים בו. לאחר מכן, סקאאר משפד את הענק ואומר שהוא יחזור ברגע שיהיה מישהו שאותו שווה להרוג.
הענק נלכד בידי ארגון A.I.M והוא מוחזק מתחת לבסיס גמא כדי ליצור סופר-חיילים המונעים בכוח גמא. הפרויקט מנוהל בידי הנבל מודוק ומפוקח בידי גנרל רוס. מודוק התברר כאחראי ליצירתו של הענק האדום ולהפיכתו של ריק ג'ונס לאיי בומב, וכן לאישיותו המפוצלת והמרושעת של דוק סמסון. תגלית זו נחשפת בידי הענקית הירוקה, שנעזרה בעיתונאי בן יוריק כדי לחשוף את האמת, וזה האחרון נעזר בשירותיו של פיטר פארקר, ששימש כצלם. עד מהרה, הענק האדום מופיע ובאנר הופך לענק ונמלט מהמתקן בו הוחזק. כאשר השניים החלו להלחם, הענק האדום השתמש ביכולות ספיגת האנרגיה שלו כדי לגנוב את אנרגיית הגמא מגופו של הענק ובכך מונע ממנו לשוב ולהפוך לענק. כשהבסיס מגיע לרמת ביקוע מסוכנת, באנר חסר ההגנה ניצל בידי איי בומב. הוא פוגש בסקאאר במדבר מוהאבי, ולאחר התנגדות מסוימת סקאאר מסכים שבאנר יאמן אותו להביס את הענק אם יחזור. באנר גורם לג'אגרנוט, וולברין ודאקן ללחום בסקאאר, ולאחר מכן השניים התעמתו מול הנשים הלוחמות של נורמן אוסבורן, ויקטוריה האנד ומונסטון.

2010 ואילך: הענקית האדומה, נפילת הענקים, הפחד עצמו

באנר מגלה כי בטי רוס עדיין חיה, ובתחילתה של קשת הסיפור "נפילת הענקים" הוא מנסה להקים קבוצת אוונג'רס משלו כדי להצילה. באנר חובר לענק האדום, שמתגלה כסוכן ארגון נבלי-העל אינטליג'נסיה והוא למעשה גנרל תדאוס "ת'נדרבולט" רוס. מתברר שהענק האדום אותו הרג הוא כפיל שנועד לשמש כהסחת דעת. בטי, שכעסה על באנר משום שהתחתן עם אשה אחרת, שימשה כהסחת דעת בידי המנהיג, שמגדיל מספר חיילי A.I.M וגיבורי-על לממדי ענק. באנר נלכד בידי המנהיג ומחובר למתקן מציאות מדומה. הוא שוחרר מהמתקן בעזרתו של דוקטור דום, וניצל מידיו בעזרתה של הענקית האדומה, שנדקרה בידי סקאאר והתברר כי מדובר בבטי עצמה. המנהיג נמלט, ומכונת ההקרנות הופעלה במהופך כך שהרדיואקטיביות מגיבורי-העל הענקים חזרה לנושאת המטוסים המרחפת של סוכנות S.H.I.E.L.D. לתחינתו של ריד ריצ'רדס, באנר סופג את כל הקרינה הרדיואקטיבית בניסיון לתחום אותה, ודוק סמסון מת בניסיון לעזור. נושאת המטוסים המרחפת מתרסקת והענק שובר העולמות עולה מן ההריסות. לסקאאר ניתנת ההזדמנות סוף סוף להלחם בענק. במהלך הקרב, הענק מציל עוברי אורח שנקלעו לאזור. סקאאר מגיב למעשה חמלה זה בהפסקת הלחימה, אך הענק ממשיך בשלו וגורם לסקאאר לשנות את צורתו לבן אנוש. הענק נזכר באביו המתעלל של באנר ושינה אף הוא צורה. באנר התנצל בפני בנו וחיבק אותו.
במהלך קשת הסיפור "הפחד עצמו" הענק מרים את אחד מפטישי האדמות הראויות והופך לנול, שובר העולמות. לפני שהפטיש משתלט עליו לגמרי, הוא מזהיר את הענקית האדומה לבל תתקרב, לפני שהוא יוצא למסע הרס וחורבן, בתור "נול, שובר העולמות". נול ואנגריר נלחמו בתור, ששיגר את אנגריר לשכבת האטמוספירה העליונה של כדור הארץ, והעיף את "נול" לרומניה. ברומניה, "נול" נפגש עם דרקולה, אשר תקף אותו באמצעות צבא הערפדים שלו. כאשר הענק הגיע לטירתו של דרקולה, הוא נעזר בערפדית שהתחזתה לבטי רוס והשליך את הפטיש, הפריד את עצמו מברוס באנר ("נול" הנוכחי) וביקש עזרה מדוקטור סטריינג'. לבסוף, תור הביס את "הנחש", אשר הפך את באנר והדבר לנול ואנגריר, ובאנר חזר לצורתו הרגילה. באנר מתאחד עם הענק, אך פונה אל דוקטור דום כדי להפריד את אישיות הענק מאישיות ברוס באנר. דום מסיר את חלק המוח הנשלט על ידי באנר ומעבירו לשיבוט שפותח אל ידו. הענק עובר לחיות מתחת לאדמה עם שבט מולוידים, עד שהמפקדת אמנדה וון דום מגייסת אותו להלחם בבאנר, אשר הקים בסיס באי שבו ביצע מוטציית גמא בחיות במטרה להפוך את עצמו לענק הירוק פעם נוספת. מתקפתם של הענק וכוחותיה של אמנדה וון דום מסתיימת בהרעלתו של באנר בידי קרינת גמא, דבר המביא את הענק ובאנר לחלוק את גופם פעם נוספת, אם כי בפעם הזו הענק נעשה לאישיות השולטת ומנע מבאנר להירגע. עם זאת, באנר הוביל את הענק ברחבי העולם, בין היתר לתחנת חלל סובייטית נטושה, כפר ביגפוט ובסיס נטוש של סוכנות S.H.I.E.L.D. לבסוף, באנר הציג לענק הקלטה שלו כשהוא אומר לו שהוא מצא תרופה למצבם באמצעות רכיבים שהוא ליקט במהלך המסע. הוא אמר כי הוא לא מעוניין יותר לשלוט בענק, שהפך אותו לאדם טוב יותר, ושניהם חברו זה לזה וחזרו למצבם הרגיל. הם ריפאו את חיות הגמא, וסיכלו את מזימתו של דום להשתמש בהן.
שבועות לאחר תקרית זו, הענק הגלה את עצמו מרצון למדבר בגבולות אמריקה וניסה למנוע מנבל-על בעל כוחות-על מימיים לגנוב חפץ משיירת נשק של צבא ארצות הברית. הוא הביא את קרעי תלבושתו של הנבל אל חברי קבוצת האוונג'רס, אשר גילו כי הנבל המימי חבר בקבוצת זודיאק של תנוס, שמטרתה להשתמש בהעתק צבאי של הקוביה הקוסמית במטרה לשלוט ביקום. אמנם, היות שהקוביה הייתה העתק אנושי, תנוס הובס בכוחותיהם המשולבים של האוונג'רס ושומרי הגלקסיה. הענק חזר לגלותו, אך נמצא בידי קפטן אמריקה בקולורדו ונתבקש לסייע בקרב של האוונג'רס נגד סייקלופס וקבוצת האקס-מן. בשל עזרתו בקרב, הוענקה לו חברות באוונג'רס ומשרה בסוכנות הביון S.H.I.E.L.D, כך שיוכל להשתמש גם בכוחו כענק וגם בחוכמתו כברוס באנר. כאשר רצף הזמן-חלל נשבר בידי גרסה חלופית של וולברין, נחשפה לבאנר תת-מחלקה סודית של S.H.I.E.L.D בשם T.I.M.E ‏(Temporal Irregularity Management and Eradication, בקרת חריגות זמניות וחיסולן). בעזרתו של זארקו איש המחר, הענק הביס קבוצה מרושעת השואפת לנצל את שיבושו של ציר הזמן למטרותיה. הוא סייע לחברו ב-T.I.M.E, הנעשה לבלתי אנושי בעקבות פיצוץ פצצת טריגן, לשלוט בכוחותיו.
לאחר שנורה בראשו בידי חברי המסדר העתיק של המגן, הטענו כי הוא עתיד לגרום לאירוע הכחדה המונית, ברוס באנר החל לסבול מנזקים מוחיים, אשר השפיעו על תפקודו בקרבות בין היתר נגד אבומיניישן הקם לתחייה. לבסוף, איירון מן ריפא את מוחו של באנר באמצעות וירוס אקסטרמיס. התהליך העצים את יכולתו השכלית של באנר, אשר ניצל את השפעות האקסטרמיס ויצר אישיות חדשה של הענק - דוק גרין ("הדוקטור הירוק"), גרסה של הענק בעלת אינטליגנציה ברמה גאונית. דוק גרין הגיע למסקנה שהעולם סובל ממוטציות גמא כמוהו, לכן צריך לרפא אותם ממצבם. הוא יצר תרופה המופעלת בידי נניטים קולטי קרינת גמא, ויצא לרפא מוטציות גמא כאשר תכנן שלבסוף ירפא את עצמו. הוא הצליח לרפא את איי בומב, סקאר והענקית האדומה, ופיתח עותק מלאכותי של עצמו במטרה לשלוח את ליירה ליקום ביתה. הכפיל שלח אותה למציאות חלופית דמוית סיוט, וניסה להרוג את חברי חיל גמא, אשר רופאו ממצבם בידי דוק גרין לאחר הצלתם. הוא ריפא באופן זמני את המנהיג האדום לבדו ובאופן מלא את הענק האדום בסיועו של דדפול, והחליט שלא לרפא את הענקית הירוקה, לאחר שראה שהמוטציה שלה שפרה את חייה. הוא נתן לה את העותק האחרון של התרופה שהייתה עתידה לרפא אותו, ואמר כי הוא היה נבון מדי לרפא את עצמו ורצה למנוע מהצד האפל של הענק להשתלט עליו.
לאחר שנלחם יחד עם האוונג'רס בגרסה מרושעת שלהם מיקום מקביל, הוא התעמת עם איירון מן בדבר הגעתם ליקומם, וכך גילה על אירועי התנגשות היקומים אותם מונעים קבוצת האילומינטי, אליהם הצטרף. הוא סייע להם בקרב נגד קבוצת גיבורי-על מיקום מתנגש, שרצתה להגן על יקומם מהתנגשות. הגיבורים הללו והובסו, ונאמור השמיד את יקומם באמצעות פצצות אנטי-חומר. שמונה חודשים לאחר מכן, חברי האילומינטי החלו להירדף בידי סוכנות S.H.I.E.L.D וחברי האוונג'רס. במנוסה, באנר והאילומינטי ניסו למצוא דרכים למניעת ההתנגשויות, ובין היתר ניסו ליצור כדור ארץ חדש באמצעות קובייה קוסמית, להשתמש בכוחותיו של פרנקלין ריצ'רדס ואף לבקש עזרה מגזע השמימיים, אם כי כל ניסיונותיהם נכשלו. לאחר קרב נגד כוחותיו של קפטן סטיב רוג'רס, שני הצדדים התפייסו והחלו לעבוד ביחד נגד ההתנגשויות. במהלך ההתנגשות הסופית בין ארץ-616 לארץ-1610, הענק נראה מסייע לענקית הירוקה, קולוסוס ופוד בהשמדת בניין הטריסקליון. כאשר שני היקומים התנגשו, הענק וכל תושבי היקומים נמחו מהקיום.
בעקבות שחזור ארץ-616 לקיום בידי ריד ריצ'רדס, באנר חזר מאישיות דוק גרין לאישיות הענק הרגילה. באנר, איירון מן והפנתר השחור ניסו למנוע התמוטטות גרעינית של כור היתוך גרעיני, אשר יכול לגרום למותם של כ-50 מיליון בני אדם. באנר שינה צורה לענק, והחל לספוג את הקרינה. אף על פי שהוא הציל את חייהם של התושבים, באנר היה עלול להתפוצץ אם לא ישלוט בכמות הגבוהה של הקרינה שספג. אמדאוס צ'ו הגיע למקום, והשתמש בנניטים כדי להוציא את הענק מבאנר ולהכניסו לגופו שלו. כך, צ'ו מנע את הפיצוץ וריפא את באנר. באנר נראה עובד במעבדה שלו ביוטה כאשר קפטן מארוול ניגשה אליו בעקבות חיזיון של בלתי אנושי שבו הענק נראה טובח בחברי האוונג'רס. קפטן מארוול הוציאה אותו מהמעבדה, שם חיכו לו כוחותיהם של שני הצדדים במלחמת האזרחים הנוכחית, ועימתו אותו בדבר החיזיון. בזמן שדיברו, חיה פרץ למערכת המחשבים של באנר, וגילה שהוא הזריק לעצמו תאי גמא במטרה לחזור להיות הענק. כאשר עימתו אותו עם הממצאים, באנר החל להתרגז כשלפתע הוקאיי ירה בראשו חץ במטרה למנוע ממנו להפוך לענק, והרג אותו. כאשר נלקח למשפט, הוקאיי העיד כי באנר העניק לו את החץ ואמר לו להרוג אותו אם הוא חושד שהוא יהפוך לענק. מאוחר יותר, גופתו נלקחה בידי ארגון היד, שהקימו את הענק לתחייה כדי להשתמש בו ככלי נשק להשמדה המונית.

כוחות ויכולות

הענק מחזיק בפוטנציאל לכוח פיזי בלתי מוגבל שקשור ישירות למצבו הנפשי, בייחוד הזעם שלו. ככל שמצב החרדה והזעם של ברוס באנר עולה, כך גם מתעצם כוחו של הענק. נסיונותיו של דייוויד באנר לשחזר את נוסחת סופר-חייל וכן הניסויים אותם ערך על עצמו הביאו לשינויים גנטיים אותם העביר בירושה לבנו. איפיונים גנטיים אלה והשינויים להם גרמו שכבו רדומים עד אשר הופעלו בידי הקרינה של פצצת הגמא. כאשר הוא הופך לענק, ה-DNA של באנר מתיישר בצורה כזו כדי לפעול כאנטנה קוסמית הסופגת אנרגיה קינטית ישירות מהמולטי-יקום. כמו רדיו, ככל שהענק כועס יותר, כך השינוי הגנטי מתעצם. היכולת לספוג אנרגיה ממקור בלתי נדלה זה מעניקה לענק חזות מאיימת ושרירית וכן כוח בלתי מוגבל. כמו כן, הסיבולת שלו, הריפוי העצמי וכן יכולת ההתמדה שלו מוגברים בהתאם למצבו הנפשי.
אולם, כפי שהתגלה בהמשך, רמת הכוח של הענק מוגבלת על ידי השפעתו התת-הכרתית של באנר. כך למשל, כאשר הענק איפשר לג'ין גריי "לכבות את באנר", הוא הגיע לרמת כוח בלתי יתוארת אשר עזרה לו להתגבר ולהביס את צורתו הפיזית של הנבל אונסלות'. הענק עמיד בפני נזק גופני והתקפות מנטליות, בנוסף לטמפרטורות גבוהות ופיצוצים גרעיניים. למרות חסינותו המדהימה, ירי ממושך של מכונת ירייה יכול להאט את מהירות התקדמותו. לענק יכולת ריפוי עצמי והסתגלות, כולל גידולן של רקמות המקנות לו יכולת נשימה מתחת למים, לשרוד בחלל לפרקי זמן ממושכים והחלמה מפצעים בתוך שניות. כתוצאה מכך, יש לו תוחלת חיים ארוכה ביותר. כמו כן, הענק חסין בפני מחלות ורעלים ומסוגל להחלים באופן מיידי מכל פגיעה. רגליו העוצמתיות של הענק מאפשרות לו לזנק מרחק אדיר לאורכן של יבשות שלמות והוא אף הפגין מהירות המשתווה לזו של תור ושל הסנטרי. בנוסף, הוא בעל יכולות שכיחות פחות, כמו יכולת למכן את מיקומו, להתנגד לשליטה מנטלית ולשינוי צורה בלתי רצוני בין היתר.
כברוס באנר, הוא מוכר בתור אחד המוחות הגדולים ביותר שידע יקום מארוול. באנר פיתח התמחות בביולוגיה, כימיה, הנדסה ופיזיולוגיה, והוא מחזיק בתואר דוקטורט בתחום הפיזיקה הגרעינית. באנר גם עושה שימוש באינטליגנציה שלו כדי לפתח טכנולוגיה ששווה ברמתה לזו של טוני סטארק או דוקטור דום.

דמויות משנה

במהלך ההיסטוריה הארוכה של הרפתקאות הענק הירוק הופיעו מגוון דמויות משנה, ביניהן חברו הטוב ושותפו ללחימה בפשע ריק ג'ונס; מושא אהבתו ואשתו לעתיד בטי רוס; אביה גנרל "ת'נדרבולט" רוס, שהיה ליריבו הוותיק; דוקטור לאונרד סמסון, הפסיכיאטר האתי של ברוס באנר, שלימים הפך לגיבור-על בעזרת אותה קרינת גמא שהפכה את באנר לענק הירוק; קייט ויינסבורו, עוזרת המעבדה של באנר שמתגלה כסוכנת S.H.I.E.L.D ולימים חברה בקבוצת וורבאונד; ומרלו צ'נדלר, חברתו לשעבר של מיסטר פיקסיט ואשתו של ריק ג'ונס. גם לברוס באנר וגם לענק הירוק יש משפחה, שייחודית לאותה אישיות. באנר הוא בנו של בריאן, אב מתעלל שהרג את אמו בזמן שניסתה להגן על בנה מהתקפותיו; בת דודתו ג'ניפר וולטרס, שידועה בהמשך בתור הענקית הירוקה; ושני בניו של הענק - סקאאר והירו-קאלה, שנולדו בעת ששהה בכוכב סאקאר. בנוסף, ה-DNA של הענק שימש ביצירתה של ליירה עם האשה הלוחמת ת'נדרה.
יד ימינו של גנרל רוס הוא מייג'ור גלן טאלבוט, שמאוהב בבטי ונקרע בין הוראותיו ללכוד את הענק לבין לנסות להשיג את אהבתה של בטי בדרך מכובדת. חוברת מספר 12 של ארבעת המופלאים הציגה את הקרב הראשון בין הענק הירוק לבין הדבר. אף על פי שסיפורים מוקדמים הביאו את ניסיון לכידתו של הענק בידי גנרל רוס, נבל-העל העיקרי הוא בדרך כלל דמות רדיואקטיבית כמו גרגויל, אבומיניישן והמנהיג. בעוד אבומיניישן הוא יצור מפלצתי שזורע הרס וחורבן לשם הנאה, המנהיג הוא גאון-על שמנסה ללא הרף להשתלט על העולם.

איזכור במדיות אחרות

דמותו של הענק הירוק הוצגה במגוון מדיות נוספות לקומיקס, ביניהן סדרת טלוויזיה לייב אקשן בכיכובם של ביל ביקסבי כבאנר (ד"ר דייוויד באנר בסדרה) ולו פריגנו בדמות הענק, חמישה סרטי טלוויזיה, שתי סדרות אנימציה, חמישה סרטי קולנוע ממוחשבים, סרטי הקולנוע "הענק (סרט, 2003)" "הענק הירוק (סרט, 2008)" "הנוקמים" "הנוקמים: עידן אולטרון" ו-"הנוקמים: מלחמת האינסוף" וכן משחקי מחשב.